b"\n_START_ARTICLE_\nHotel Kongens Ege\n_START_SECTION_\nHistorie\n_START_PARAGRAPH_\nHotellet blev opf\xc3\xb8rt i 1967 og er tegnet af Bent Severin, der har tegnet en r\xc3\xa6kke kendte danske hoteller, herunder Hotel Scandinavia i K\xc3\xb8benhavn. Hotellet blev opf\xc3\xb8rt p\xc3\xa5 et tidligere milit\xc3\xa6rt anl\xc3\xa6g, der var anlagt p\xc3\xa5 et par sandbakker, der blev benyttet til skyde\xc3\xb8velser. Fra omkring 1825 blev fors\xc3\xb8gt anlagt skov p\xc3\xa5 bakkerne og der blev etableret en skovpavillion p\xc3\xa5 omr\xc3\xa5det. Pavillionen blev revet ned ved opf\xc3\xb8relsen af hotellet tillige med tre ege, der var blevet plantet i anledning af Christian 10.'s 70 \xc3\xa5rs f\xc3\xb8dselsdag den 26. september 1940. Grundet beliggenheden p\xc3\xa5 bakken er der fra hotellet udsigt over b\xc3\xa5de byen og Randers Fjord._NEWLINE_Hotellet husede fra slutningen af 1970'erne Randers Revyen, der i perioden tog navnet Kongens Ege Revyen, og i 1986 havde hotellet landets h\xc3\xb8jeste bel\xc3\xa6gningsprocent samtidig med, at Kongens Ege Revyen blev k\xc3\xa5ret som landets bedste._NEWLINE_Hotel Kongens Ege blev i 1987/88 overtaget af Scandic hotelk\xc3\xa6den, der udvidede antallet af v\xc3\xa6relser fra 88 til 130 v\xc3\xa6relser.\n_START_SECTION_\nLukning\n_START_PARAGRAPH_\nI august 2013 oplyste Scandic, at der efter flere \xc3\xa5rs tab ikke var grundlag for at drive hotellet videre og at Scandic derfor indstillede hoteldriften den 1. december 2013. Scandic henviste bl.a. til, at der efter Vestas' lukning af aktiviteter i Randers ikke var grundlag for rentabel hoteldrift p\xc3\xa5 hotellet. Ejendommen ejes af Topdanmark, og pr. november 2013 forventedes det ikke, at bygningerne fremover vil blive anvendt til hoteldrift.\n_START_SECTION_\nKirke\n_START_PARAGRAPH_\nFra januar 2014 og \xc3\xa5ret ud, er Kongens Ege delvist udlejet til Den Evangeliske Frikirke, der siden august 2012 havde benyttet Nellemans tidligere bilhus p\xc3\xa5 Hopitalsgade 10 i Randers. Udover s\xc3\xb8ndags gudstjenester foreg\xc3\xa5r der en r\xc3\xa6kke aktiviteter, bl.a. b\xc3\xb8rnekirke, missions- og socialt engagement og ungdomskirken Skywalk."